b"\n_START_ARTICLE_\n\xc5\xa0ofar\n_START_PARAGRAPH_\n\xc5\xa0ofar (hebrejsko \xd7\xa9\xd7\x95\xd7\xa4\xd7\xa8) je rog, ki se uporablja v judovskem bogoslu\xc5\xbeju, predvsem za praznika Ro\xc5\xa1 ha\xc5\xa1ana (Novo leto) in Jom Kipur (Spravni dan). Instrument je lahko izdelan iz ovnovega, kozjega, antilopinega ali gazelinega roga. Rogovi goveda so prepovedani, ker spominjajo na zlato tele.\n_START_SECTION_\nPobiblijsko obdobje\n_START_PARAGRAPH_\nV pobiblijskem obdobju se je uporaba \xc5\xa1ofarja v verske namena pove\xc4\x8dala, ker je bilo igranje na druge instrumente v znak \xc5\xbealovanja za poru\xc5\xa1enim templjem prepovedano (v templju je igral cel orkester). S \xc5\xa1ofarjem so \xc5\xa1e vedno oznanjali Novo leto, novo Luno, Ro\xc5\xa1 ha\xc5\xa1ano, za\xc4\x8detek \xc5\xa1abata in konec posta na Jom Kipur. Uporabo roga v posvetne namene so povsem opustili. Uporabili so ga samo po \xc5\xa0estdnevni vojni leta 1967 v \xc4\x8dast pripojitve Jeruzalema k Izraelu._NEWLINE_\xc5\xa0ofar je v sodobnem \xc4\x8dasu najbolj povezan z Ro\xc5\xa1 ha\xc5\xa1ano, ki se pravilno imenuje Jom T\xe2\x80\x99ruah (Dan trobljenja na \xc5\xa1ofar). V Mi\xc5\xa1ni, knjigi prvih rabinskih zakonov, ki izhajajo iz Tore, je cela razprava o pomenu \xc5\xa1ofarja v \xc4\x8dasu pred uni\xc4\x8denjem Drugega templja leta 70 pr. n. \xc5\xa1t. \xc5\xa0ofar je bil takrat resni\xc4\x8dno v sredi\xc5\xa1\xc4\x8du verskega obreda. Dve spremljajo\xc4\x8di srebrni trobenti sta imeli mnogo manj pomembno vlogo. Na drugih slovesnih praznikih, postnih dneh in proslavljanjih novega meseca so bile vloge zamenjane in glavno vlogo sta imeli srebrni trobenti._NEWLINE_\xc5\xa0ofar je povezan tudi z Jubilejnim letom, ki nastopi vsako petdeseto leto. Za Jubilejno leto judovska zakonodaja predpisuje osvoboditev vseh su\xc5\xbenjev, opustitev obdelave zemlje in odpis dolgov. Jubilejno leto oznani trobljenje \xc5\xa1ofarja na Ro\xc5\xa1 Ha\xc5\xa1ano, trobljenje na Jom Kipur pa oznanja odpis finan\xc4\x8dnih obveznosti._NEWLINE_Judovska zakonodaja (halaha) je po uni\xc4\x8denju Drugega templja trobljenje na \xc5\xa1ofar na \xc5\xa1abat prepovedala, ker bi bilo igranje \xc5\xa1ofarja lahko povezano s potovanjem in prena\xc5\xa1anjem, ki sta na \xc5\xa1abat strogo prepovedana. V \xc4\x8dasu Drugega templja je bilo trobljenje dovoljeno, ker so bila glasbila stalno shranjena v templju in prena\xc5\xa1anje ni bilo potrebno.\n_START_SECTION_\nIzbira \xc5\xbeivali\n_START_PARAGRAPH_\n\xc5\xa0ofar je lahko izdelan iz roga kateregakoli \xc5\xbeivali, razen iz govejega, ker spominja na zlato tele. Najbolj primeren je ovnov rog. Za obredni zakol \xc5\xbeivali ni nobenih predpisov, zato je rog lahko teoreti\xc4\x8dno tudi od ne-ko\xc5\xa1er \xc5\xbeivali, ker dajanje roga v usta samo po sebi ne pomeni njegovega zau\xc5\xbeitja. Tak\xc5\xa1no izbiro dovoljuje \xc5\xa1e neki drug predpis, ki pravi, da snovi, ki niso primerne za \xc4\x8dlove\xc5\xa1ko prehrano, niso hrana in mednje spadajo tudi rogovi._NEWLINE_Izbira rogov je torej zelo \xc5\xa1iroka, kljub temu pa obstoje neka proiriteta. Najbolj cenjeni so zakrivljeni ovnovi rogovi, sledijo zakrivljeni rogovi drugih ovac, ukrivljeni rogovi drugih \xc5\xbeivali, ravni rogovi ovna, rogovi ne-ko\xc5\xa1er \xc5\xbeivali in nazadnje goveji rogovi, ki se sploh ne uporabljajo. Uporabili bi se lahko tudi rogovi jelenjadi, vendar se ti ne dajo izvotliti. Ovnov rog mora biti dolg najmanj 30\xc2\xa0cm (tri dlani), kudujev pa od 104 do 123\xc2\xa0cm (47-49 palcev)._NEWLINE_Med Judi A\xc5\xa1kenazi je najbolj pogost rog doma\xc4\x8dega ovna, med Sefardi pa rog antilope kudu. Luknja ali razpoka v rogu spremeni njegov zvok, tako da ni primeren za obredno rabo. Rogovi so lahko pobarvani in umetni\xc5\xa1ko izrezljani. Med Sefardi so pogosti s srebrom okovani rogovi, ki za versko slu\xc5\xbebo niso dovoljeni._NEWLINE_Ro\xc5\xbeevina se segrevanjem zmeh\xc4\x8da in rog se lahko preoblikuje. Sefardski \xc5\xa1ofarji imalo pogosto ustnike, ki so malo manj\xc5\xa1i od ustnika trobente ali francoskega roga. A\xc5\xa1kenazi ustnikov ne uporabljajo. Zaradi nepravilnosti votline in oblike roga so intervali instrumentov razli\xc4\x8dni in se raztezajo od kvarte do sekste. Obi\xc4\x8dajno se lahko nanje zaigra pet do sedem tonov.\n_START_SECTION_\nIgranje\n_START_PARAGRAPH_\nV Bibliji sta za \xc5\xa1ofar omenjena samo dva osnovna tona: t\xc3\xa9kia (nizek) in ter\xc3\xbaa (visok) ton, sicer pa se na \xc5\xa1ofar igrajo \xc5\xa1tirje osnovni toni: t\xc3\xa9kia - tri sekunde trajajo\xc4\x8d neprekinjen nizek ton, \xc5\xa1\xc3\xa9varim \xe2\x80\x93 trije po eno sekundo trajajo\xc4\x8di toni, tril\xc4\x8dki med t\xc3\xa9kio in ter\xc3\xbao, ter\xc3\xbaa - tri sekunde dolg staccato in t\xc3\xa9kia ged\xc3\xb3la - velika oziroma dolga t\xc3\xa9kia, enakomeren ton, ki ne sme trajati manj kot deset sekund._NEWLINE_S kombiniranjem teh \xc5\xa1tirih tonov je nastala ustaljena sekvenca t\xc3\xa9kia, \xc5\xa1\xc3\xa9varim-ter\xc3\xbaa, t\xc3\xa9kia; t\xc3\xa9kia, \xc5\xa1\xc3\xa9varim, t\xc3\xa9kia; t\xc3\xa9kia, ter\xc3\xbaa, ki se zaigra trikrat: prvi\xc4\x8d v \xc4\x8dast Bo\xc5\xbejega kraljestva, drugi\xc4\x8d v spomin na Izakovo \xc5\xbertvovanje in \xc4\x8dlovekovo zvezo z Bogom in tretji\xc4\x8d, da bi izpolnili nauk, ki ga sporo\xc4\x8da \xc5\xa1ofar (malhijotot, zihronot in \xc5\xa1ofarot). Pri vsaki ponovitvi se recitirajo ustrezni teksti iz Biblije, ki se kon\xc4\x8dajo z blagoslovom temu pa sledi t\xc3\xa9kia ged\xc3\xb3la._NEWLINE_T\xc3\xa9kia traja en ton, \xc5\xa1\xc3\xa9varim tri, ter\xc3\xbaa pa devet tonov. V posamezni sekvenci je torej trideset tonov, z dvema ponovitvama skupno devetdeset tonov. Temu sledi zaklju\xc4\x8dna sekvenca desetih tonov, tako da je celotno igranje dolgo sto tonov. Po sefardski tradiciji je skladba dolga 101 ton: sto tonov pomeni sto krikov matere ubitega kanaanitskega generala Sisera (Sodniki 4:2), zadnji dodatni ton pa simbolizira materino ljubezen.\n_START_SECTION_\nIzvajalec\n_START_PARAGRAPH_\nOseba, ki trobi na \xc5\xa1ofar, se imenuje tekia ali ba'al tekia, kar pomeni trobilec oziroma mojster trobljenja. Za trobilca je primeren vsak Jud, ki je za to usposobljen in ga odobri judovska skupnost. \xc4\x8ce bi njegova izbira v skupnosti povzro\xc4\x8dila nesoglasja, lahko kandidat svojo kandidaturo umakne, \xc4\x8detudi bi bila namesto njega izbrana manj primerna oseba (\xc5\xa0ulhan Aruh 3:72). Ba'al tekia se mora tri dni pred prazniki strogo dr\xc5\xbeati vseh verskih predpisov (\xc5\xa0ulhan Aruh 3:73).\n_START_SECTION_\nSodobna raba \xc5\xa1ofarja\n_START_PARAGRAPH_\nMed osmansko in angle\xc5\xa1ko okupacijo Jeruzalema trobljenje na \xc5\xa1ofar ob Zahodnem zidu ni bilo dovoljeno. Po \xc5\xa0estdnevni vojni je rabin \xc5\xa0lomo Goren sve\xc4\x8dano odkorakal do Zidu in v \xc4\x8dast priklju\xc4\x8ditve Jeruzalema k Izraelu zatrobil na \xc5\xa1ofar._NEWLINE_\xc5\xa0ofar se v\xc4\x8dasih uporablja v sodobni klasi\xc4\x8dni, pa tudi v pop glasbi. Primer klasi\xc4\x8dnega dela je oratorij Apostoli Edwarda Elgarja, v katerem pa se namesto \xc5\xa1ofarja pogosto uporabljajo drugi instrumenti, na primer krilovka."